มันนีทูเดย์
สรรพากรต่ออายุยื่นภาษีผ่านเน็ตอีก 2 ปี
29 ม.ค. 2558

สรรพากรต่ออายุยื่นภาษีผ่านเน็ตอีก 2 ปี
กรมสรรพากรได้ประกาศต่ออายุการขยายกำหนดเวลา ยื่นแบบแสดงรายการภาษีทางอินเทอร์เน็ต 8 วัน นับแต่วันสิ้นสุดการยื่นแบบของทุกประเภทภาษีต่อไปอีก 2 ปี จนถึงวันที่ 31 ม.ค. 2560 หลังพบผู้เสียภาษีใช้บริการเพิ่มขึ้นและมียอดยื่นแบบฯ ทางอินเทอร์เน็ตสูงขึ้นถึง 12.42%
ขณะนี้มีผู้เสียภาษีให้ความสนใจและนิยมใช้บริการยื่นแบบฯ เพิ่มมากขึ้นอย่างต่อเนื่องในทุกประเภทภาษี โดยมียอดรวมการยื่นแบบฯ สูงขึ้นจากปี 2556 มีผู้ยื่นแบบฯ ทางอินเทอร์เน็ตจำนวน 11.7 ล้านฉบับ และในปี 2557 มีผู้ยื่นแบบฯ ทางอินเทอร์เน็ตรวม 13.4 ล้านฉบับ เพิ่มขึ้น 1.66 ล้านฉบับ หรือคิดเป็น 12.42%
เอสเอ็มอีแบงก์ปล่อยกู้แม่ค้าตลาดอุบลฯ 
นายสุพจน์ อาวาส กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ทำมีพิธีมอบสินเชื่อให้ผู้ประกอบการตลาดเจริญศรี จ.อุบลราชธานี ซึ่งเป็นตลาดค้าปลีกผัก ผลไม้ ที่ใหญ่ที่สุดในภาคอีสานตอนล่าง เปิดขาย 24 ชั่วโมง มีร้านค้า 1,600 แผง และมีผู้ค้าขาย 1,000 ราย
ทั้งนี้ เอสเอ็มอีแบงก์จะให้กู้เพื่อใช้ขยายหรือปรับปรุงกิจการ รวมถึงเป็นเงินทุนหมุนเวียนธุรกิจในวงเงินสูงสุด 1 ล้านบาท ผ่อนนาน 7 ปี มีระยะปลอดเงินต้น 1 ปี และลูกค้าสามารถใช้บรรษัทประกันสินเชื่ออุตสาหกรรมขนาดย่อม (บสย.) ค้ำประกันการขอกู้ได้ด้วย พร้อมให้อัตราดอกเบี้ยพิเศษปีแรก 8.7% หากยื่นขอกู้ภายใน 31 มี.ค. 2558